Video: Aangerande vrou voer aan polisie gee haar koue skouer | Maroela Media
Die vrou beweer in die video dat die polisie haar nie wou help nie [Foto: Skermskoot]
Die polisie ondersoek 'n video wat wyd op sosiale media versprei word waarin 'n vrou beweer dat die polisie in Pretoria haar nie wou help om 'n saak van aanranding te open nie.
In die video beweer die vrou dat sy Sondag vroegoggend na die Mamelodi-polisiestasie gegaan het om die saak aanhangig te maak, maar die polisiestasie was na bewering gesluit. Sy vertel in die video hoe sy om die polisiestasie gery het in die hoop om hulp te kry, maar dat sy voor dooiemansdeur te staan gekom het.
Die vrou het daarna by die Silverton-polisiestasie om hulp gaan aanklop, waar sy toe gehelp is om die saak aanhangig te maak.
"My aanrander loop tans vry rond en die polisie het niks gedoen om ons te help nie. Toe ons hier by die stasie aankom, het die polisie hom soos 'n koning behandel. Ek het verskeie sake teen hom oopgemaak… Hy maak my lewe hel," het die vrou in die video gesê.
In die video is dit duidelik dat die vrou se een oog blou en opgeswel is.
Sy het 'n beroep op Bheki Cele, minister van polisie, en Ronald Lamola, minister van justisie, gedoen om haar te help.
"Ministers, kyk na my gesig. Ek is 'n vrou. Kyk na my kop. Die polisie wil my nie help nie. Hulle wag dat ek moet doodgaan.
"Die mense wat veronderstel is om ons te beskerm, stel ons eintlik bloot aan hierdie soort aanranding… My aanrander sit by die huis. Wat moet ek nou doen? Moet ek teruggaan huis toe, waar hy my verder gaan aanrand, of bly ek op straat?"
Volgens brig. Brenda Muridili, polisiewoordvoerder, is die 46-jarige verdagte Sondag in hegtenis geneem en die saak is van Silverton na Mamelodi oorgeplaas vir verdere ondersoek. Die voorval het na bewering in Mamelodi plaasgevind.
"Die speurder in Mamelodi wat die saak hanteer, het die verdagte aangekla op aanklag van aanranding. Hy is vrygelaat op waarskuwing en sal na verwagting op 30 Desember in die hof verskyn," bevestig Muridili.
"Voorlopige ondersoeke het aan die lig gebring dat die Mamelodi-polisiestasie gesluit was omdat die plek ontsmet moes word nadat 'n Covid-19-geval daar aangemeld is. Die gemeenskapsdienssentrum is by die agteringang van die polisiestasie bedryf.
"Die stasiebevelvoerder het om verskoning gevra vir enige ongerief wat veroorsaak is met betrekking tot die sluiting van die polisiestasie en hy het hom daartoe verbind om te verseker dat wanneer die stasie weer ontsmet moet word, daar duidelike en sigbare tekens sal wees om mense na die gemeenskapsdienssentrum te verwys."
Die stasiebevelvoerder het ook 'n interne dissiplinêre ondersoek ingestel na die optrede van die lid van die speurdiens wat die verdagte op waarskuwing vrygelaat het en versuim het om met die klaer te skakel.
Spread the word ???? pic.twitter.com/wD25XKL59g
In die nuus Mamelodi-aanranding
Hulp benodig met sprinkaanplaag in Oos-Kaap
Môre lees ons die vrou of een soos sy is vermoor omdat haar aanrander op "waarskuwing" vrygelaat is en sy "vernedering" op haar gaan uithaal het. Ons leef in 'n siek en gebroke land.
Welkom in SA
Onaanvaarbaar. Kader SAP is erger en slegter as die kriminele. Hulle is vervuil in die SAPD maar aan die ander kant is alle staatsdepartemente vrot vd onbevoegde, korrupte gemors. Geen staatsdepartement funksioneer meer nie. Dit is die resultaat van kader ontplooiing. HOOR JY RAMAPHOSA. Julle het ons land in 'n slym moeras verander. VIVA ANC/EFF.
Tipies vd polisie! Hulle is te bang hulle moet dalk werk as hulle n saak moet oop maak!
O so ons bly maar by die huis as polisisiestasie gesaniteer word hoekom kan die wat nie in aanraking was met postiewe geval dan tenminste buite in hull voertuie sit of kan hull nie net n groot tent op sitvir as daar sulke gevalle is,nee ons bly by die huis maak soos skoolkinders gryp elke geleentheid aan om by die huis te bly. Hull moet nie vir my vertel almal was in aanraking met die postitiewe geval nie…